정조 21년
丁巳六月二十四日卯時上御熙政堂大臣備局堂上引見入侍時行左承旨李晩秀假注書洪奭周事變假注書宋應圭記事官金景煥記注官金良倜右議政李秉模兼戶曹判書金華鎭行上護軍金持默華城留守趙心泰刑曹判書趙尙鎭行護軍徐有大李漢豐李書九副校理洪秀晩以次進伏訖上曰右承旨入侍出榻敎應圭承命出傳右承旨李勉兢進伏秉模曰昨今之熱入夏初有日間聖體若何上曰一樣矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣秉模曰元子宮氣候亦連爲萬安乎上曰好在矣秉模曰日氣之暄暖適宜五穀之長養得時可卜大登之兆矣上曰此時一霈方切企望而昨再昨間或有得雨處云果然乎秉模曰再昨之雨城外及南山近處間多霏灑云大抵今年秋事豐稔可期而兩麥雖曰被旱畿內秋牟之登熟處亦多有之矣上曰蔘包節目事欲爲下詢於日前賓對而未果矣大抵蔘貴則用銀銀貴則用蔘名正事便固無難行且潛越之弊旣難痛禁則與其一任利權之下移紀綱之不嚴固不若開其貿易之路使制貨之權出自朝廷亦或爲申嚴邊禁之一助譯舌輩利害猶屬餘事不必更有所疑於參差之論而第其節目中紅蔘造蔘及十五人作契等語有得事面與華城蔘帽事卿箚請寢之意不啻相反華城以新設衙門兼有行宮所重徙富積財實爲急先之務百里曠野只築一大城堞而枵然空其中則豈不爲後人之笑乎一時權宜之策在此城則有不可顧轉諸路租稅以委之徙郡縣豪傑以處之選四方壯勇以實之卽陸內相所謂今之關中卽古之邦畿千里也關中猶然況此城乎然而在彼卿守經論在此卿乃反說此所以究其說而不得者爲華城便宜之權道猶慮其近於榷利而不許作契勿令專利況於堂堂交隣通貸之政所貴示誠信於彼中立紀綱於邊上而蔘賤則用蔘銀賤則用銀而已近云銀貴而蔘賤使之銀蔘互用通行此不過順物情也廟堂之成出節目當曰依舊例復用蔘包而銀亦異於向時徵索之時則亦不必只用蔘包依下敎銀蔘竝許充包云云今忽以紅蔘名色及方外十五人作契等說登諸奏御文字此節目非銀蔘通用節目而卽造作假蔘欺賣彼國之節目也揆以事面豈不如何乎蔘色黃白則今謂之紅者非假造而何以其所採直爲充包則亦何可別設一契乎且況方外人云云必是近來假蔘造作之無賴奸細輩則以不察淵魚之意朝家知若不知雖不能設法禁斷乃反共其利而助其勢又從以定出律名如彼則刑若此則配著爲金石之典啓下頒示則將以此新令載之法官添錄通編乎所關非細此所以許久留中不爲啓下也秉模曰若不如是則銀蔘雖通用在譯舌別無利益云矣上曰蔘包不許通用之時渠輩亦已堪之矣然事勢旣如許則付之渠輩從便拮据其中不可不告官爲之之事譯院提擧今方入侍使之與廟堂之臣爛議從便措置好矣秉模曰近來譯院擧行亦無其人此甚可悶處也上曰譯官中主管者何人秉模曰首譯張濂云而荏弱不能主論矣上曰無人之歎豈獨譯舌在昔皇明初年有道士徐某者來遊我東周覽山川至端川懸德山謂有天子氣㭬五鐵杙而去云北關之無人實自此始道士爲誰備堂中李書九知其名乎書九曰此是徐師昊也事見宋濂文集矣上曰京城來脈在於三角而北漢一區實當其地聞於數十年前積鹽於北漢城下覆其上而燒之遂成鹽山鎭住來脈見今京華之無人未必不由於此云此語雖似不經理或有之若然則到今毁之亦非難事時任及曾經摠帥中有見其處者乎心泰有大等曰臣等俱未見之矣上曰此等處如人身之調護元氣亦不可不致意聞鷹峰植松茁茂者爲十之八九云極可幸也至於東門外一邊譬之人身有若肩膊而望之濯濯若何則可使鬱然成林耶漢豐曰此是墝确之地難責播植之功只是橡實之種不擇瘠土易於生長故近年所種橡實爲二百石矣上曰古人則亦有固執在昔月城尉必欲使北岳之松同於南麓自辦雇價栽種甚勤見今北麓亦有蒼鬱之漸矣秉模曰此皆栽成輔相之一端決不可泛忽看矣上曰備堂李書九有問未嘗不知可謂該洽矣秉模曰非但該洽亦能練務矣上曰但乏武氣且甚弱校正一篇書輒喫人蔘數錢其該博不足貴而雖勝於某某人文體終涉未妥工夫或多枉費處每以此責備於彼宰臣矣秉模曰後世之人大率皆然而臣則謂今人氣短正其所以多壽古人則氣過之致多勞七情往往有疽背嘔血之事今人無此氣稟亦無此病矣上曰古人稟氣豈易當乎今人之費了七情於細瑣之事雖不說破於口外率多縕繹於腔中經年閱歲未見活潑潑之容畏首畏尾徒有唉人生之歎豈不可矜之甚乎設如卿言無病而百年長生有何興味有何意趣乎只以今日登筵之將臣言之相貌之雄傑傳之圖繪亦無愧焉目今亞將以下實無可以踵武者豈亦鹽山之爲害也前訓將李柱國求之古將亦不易得摠帥雖非武臣相貌亦好眉宇間有吉氣大抵人之狀貌亦有老而漸勝者矣秉模曰聖敎誠然領府事之爲三品官時臣見其貌未便以宰相期之近觀愈老愈好不見有一分欠處矣上敎晩秀曰出去鑄字所與諭善同參講席而日熱如此講讀亦頗從簡也自內私習則當續續爲之矣敎書九曰左傳之分綱立目以傳係經此例甚好而第其經傳分屬之際某年春某年夏等字往往疊出竝爲刪去則何如耶書九曰此處極難如四時之名只是一字故疊入處刪亦無妨而至於數字之相連成句者雖或重複刪之則反不成文理故不得已存之至於上文之經亦各有傳而其下之傳始出年條則果爲礙眼此則當刪去其年條矣上曰卿亦出去鑄所看詳冊子也晩秀書九先退上曰臺諫如有入來者使之入參應圭承命出與掌令朴崙壽偕入進伏上曰次對爲之秉模曰卽見水原留守趙心泰所啓則以爲迎華驛設始物力以嶺湖加分耗米各三千石區劃矣湖南則以加分耗不足無以充上云湖南加分耗米三千石代從他拮据以爲準數區劃之地爲辭矣此是不可不及今代劃之需而海西水營所管軍糧小米爲二萬一千八百餘石就此中限三千石劃付該驛每年耗條三百石待該驛往復出給以爲從便區處之地而此穀乃是半留半分穀也三千石一年耗條不過爲一百五十石則不足爲一百五十石此則就本米元數耗條中逐年充給如或自該驛欲爲全數區處則亦依其願準劃三千石之意竝爲分付何如上曰依爲之出擧條上曰近來公私之着手只在於耗條而耗條需用必以盡分爲歸非但小民之不得紓力欲使貪官猾吏犯手於倉穀其勢末由則流弊之獨喫者豈非小民乎向來還餉策之設問也非不知其歸於空言而蓋欲先發其端冀有與我同志者孰講其利害而或有所通變之方也還餉之法旣不可廢而目今生民切骨之瘼一言以蔽之曰盡分何以則痛祛此弊少解百姓之倒懸耶秉模曰各處請得者一切防塞則庶可爲祛弊之道矣秉模曰各道狀啓只有厚州事一度而三甲事情備堂中鄭民始最所熟諳勢將待其登筵日稟處矣上曰退問重臣以草記稟處可也秉模曰臣於島配罪人李柱溟事竊有所懷年前處分寔出於淸嚴齋所痛懲後弊之聖念而第聞本事頗有爽實驪鄕之人多以爲冤渠固不足道而每仰止仁之德或慮一夫之不獲故敢此仰達矣上曰然則放送李周奭亦可謂五十步百步之間一體放送可也出擧條秉模曰伏見前承旨丁若鏞自明之疏則其辭絶悲其情亦慽而第其經傳之工本所欠闕故引喩之際多不當理如曰孟子之闢楊墨朱子之闢蘇陸云云者雖出於斷章取義而邪學本不可以異端論只是虞書所謂寇賊奸宄之類士師所當劓殄而無遺者也豈可與楊墨蘇陸比而同之哉前後恩造屢勤不屑之誨渠之自艾自訟亦不爲不切而句語之間尙未免引喩失當文字罪人雖非厚風而此則事屬規警足爲渠遷善之一助臣謂丁若鏞施以罷職之典以示警責之意好矣上曰渠方如蟄聞雷如絶復蘇其在方長不折之義何必如是乎大抵其疏中文法亦多可怪欲爲醇庬而有未盡醇庬處渠方以痛泣悔艾之意有此號籲之章則其所竭力致意豈或歇後而乃引譚元春等語蓋由蒙習之不端因致識理之不明大抵如丁若鏞者幼時不爲先讀經傳只誦班馬此皆其受病處也曾對左相亦言此弊使之釐正矣邪學之弊予則曰不可以刑法治之大明升則螢爝自息元氣實則外邪不干若能內修外攘先治根本使詩禮家人皆守故家之遺風不失禮敎之防範則彼亦將不期熄而自熄顧今世道日卑正學不明擎跽曲拳豈必眞儒予之此言固是衰世有激之論而實則今之所謂享神之節全欠誠敬徒知拜跽薦獻其愈於邪學之不祭也者幾希予雖不盡誣一世而今之士大夫大率不免先利欲而後仁義滔滔幾皆然矣而此類之中有席勢而爲之者有累代而沈淪者旣不能使人心翕服則一種落拓無檢有才莫施之流自知其擯不得用往往流入於邪說者自非才分超絶者亦何以外入乃爾乎用人之偏倚此亦朝廷之過也若鏞之才則固難矣而自初用工多在於非僻不經之書故沈溺至此然旣已自悔則便屬先病後瘳字句間小疵亦何足斷斷乃爾渠必以楊墨之無父無君取喩於邪學而楊墨之學本亦出於仁義聖人之辭而闢之只爲其流弊之必至於是耳雖然西學當初設敎於海外窮僻去禽獸不遠之地而能說天人性命往往有後儒所不及若非資質之過人亦豈能如是而只緣用處之差殊一傳再傳加之以種種邪妄因緣百出異端之中復生異端蔓延至今駸駸然驅人於夷狄禽獸之域耳邪學固無論予所絶憤者卽向所謂譚元春輩誤盡一世之人甚於邪學夫鍾譚之時何許時也文體邪正有關國運今之爲人父兄者苟有憂國之誠欲使家邦竝享億萬年無疆之休則豈忍使子弟耽看此書痼其心術乎滔滔已久固非一葦可抗而唐肆購書之禁鑄所印書之役亦皆予苦心所在我東冊紙重大難以臥看而唐本體輕便於臥閱此亦誤人之一端況我東所有諸書優足爲學何必更求別本予非不知盡取明季以後稗官小說焚之通衢亶合於火其書之義爲慮搜索之難悉故至今不爲矣今世文體之漸下苟究其本則如息庵農巖者亦不得辭其責矣息庵則自詡以冠冕玉佩而反啓我東明文之弊農巖之文固所許與而乃以先正之低視明文至謂之不觀其書而然者實爲慨然矣夫鄕人之脫去鄕人本色有京華習氣者不必是好底人物以我國之文而强效中華之套亦豈是好底文字乎今之文體決非治世之音雖謂之擧一世無文可也風氣之使然乎抑人不讀書專趨簡便而然乎時運若好則亦豈無反淳之道也近來年少聞陸放翁三字輒不覺掩口失笑予之欲印杜陸二律蓋出矯俗之意而朱書陸奏史記八子之前後選印亦有深意存焉今人筋力不如古人全帙之書每難着工故簡其篇帙俾便誦讀庶幾有眞積力久反漓回淳之效昔夫子刪詩書故詩有逸詩書有逸書蓋文字博則難爲工約則易爲力也不然則以夫子之聖豈或捨博而取約乎退計三數千年之前眞氣融結之時猶尙如此況今人乎此所以不嫌其愈出而愈約也惟予斷斷此心可質神明雖不敢望其速效而亦庶有識予心者矣如八子百選等書或謂其多有當入而不入不當入而入者云人之所見固難歸一而設使有之何害其先讀此書後看全帙也秉模曰書必多讀然後文亦有氣而近來讀書者絶罕御定冊子若能熟讀則豈無顯效乎上曰欲去邪學當自小品始自其小兒時先讀大小學次讀語孟目不覩非聖不經之書文必學中古以上之有眞氣者然後乃可爲也如五倫行實詩讚人皆笑其至俚必欲刪去而予之特印亦有意矣秉模曰邪學之禁不可專用刑罰聖敎誠然而近來一種愚民率多陷溺極可悶矣上曰愚民亦不過觀而效之耳吾東方維持鞏固專由名分之至嚴而無知頑民見其蔑棄上下之分遂靡然從之此所以惑人尤甚流弊已然欲以威刑驅之則徒致擾亂而已古昔聖人驅虎豹犀象而不驅蚊䖟蠅蚋之屬蓋中國至大吾道之外雖非邪學如羽士道流甚多而不過如蚊䖟蠅蚋不足爲害我東偏小旣不能容其弊益甚今之言禁邪學者必曰殺之彼固死不足惜而終無丕變之效則夫豈若人其人之爲盡善乎予故曰闢邪則先治本原之地用舍則不求赫赫之譽至於民事則痛革盡分之法申嚴屠牛之禁在今急務只此三四事而已近日用舍之政或謂其不足於錯枉而二十年來朝著間氣像便同呻吟四起瘡痍未完之時且於目下亦無大枉之可錯故謹守此箇規模雖近牽補架漏而此外亦無他道予所謂不求赫赫之譽者正以此也至若牛禁一事故相在時擔當爲之而營邑之臣若能善爲奉行則豈不可去其太甚乎秉模曰我東之俗本不屠牛而近漸成習申明舊禁在所不已而每當歲時城中淸淨尤爲好矣上曰近古以上公坐會飯不食牛肉國忌齋戒朝官皆兩日蔬食先朝初年猶如此云矣唯大享之太牢進宴之大膳乃用牛肉合於古人無故不殺牛之義而今則此法蕩然如各宮房皆有所屬牛肆視作應然之事如有執法有司之臣先自宮房屬肆而嚴加操切則豈有冒濫之弊乎近日雨暘之適願予則以爲牛禁之效欲爲下敎申禁而此亦與酒禁無異旣不擧一世一切禁斷則反有屑越之慮姑不下敎似此禁條卽有司存豈可更煩朝令乎卿在箕營牛肉不近口云果然否秉模曰臣安能然只於設禁之時不敢食矣大抵欲禁各邑當先自禁若自道伯而先犯則何以責守令之犯法乎命大臣就坐仍命諸宰以次進前奏事華鎭曰臣於日昨前席伏承除命惶隕震越未及陳懇蒼黃退出而竊念前後恩造天高地厚臣雖愚頑有非木石豈不知身不已有生死向前之義而賤齒旣迫七旬精力轉益衰耄度支重任萬無承當之望竊恐圖報之意反爲辜負之歸玆敢不避猥越仰冀終始生成之澤焉上曰尙未料卿之如是强健矣卿旣鍊熟於度支須於未衰之前盡心行公也華鎭曰慶熙宮春秋奉審例自臣曹擧行而因前判堂之有身病春奉審尙未爲之矣上曰今則日熱待秋爲之有大曰華城修城物力以禁御兩營會外錢各五千兩區劃而臣營本無會外名色封不動中推移以送何如上曰依爲之出擧條上曰臺諫進前崙壽曰三司合啓兩司合啓以諫院不備不得爲之矣上曰前啓只擧末端可也崙壽曰請寢李汝節定配之命更令王府嚴覈取服施以當律措辭見上上曰不允出擧條上曰左副承旨入侍出榻敎應圭承命出傳左副承旨蔡弘遠進伏命次對先退秉模等先退上敎弘遠曰當此炎熱大臣得無所損乎弘遠曰別無所損矣仍命退承史以次退出